UPDATE 11:10 - Ucraina susține că a distrus o navă importantă a rușilor
Forțele armate ucrainene revendică o lovitură grea în Marea Neagră: nava Konstantin Olshansky a fost lovită de o rachetă Neptun.
Vorbind la televiziunea națională, purtătorul de cuvânt al Marinei ucrainene, Dmytro Pletenchuk, a spus că daunele aduse navei sunt încă în curs de determinare.
Pletenchuk a spus că atacul asupra navei Konstantin Olshansky a avut loc la începutul acestei săptămâni, pe 23 martie, în aceeași zi în care două nave rusești de debarcare din clasa Ropucha, Yamal și Azov, au fost lovite.
UPDATE 11:10 - Zelenski: Putin este o "fiară bolnavă și cinică"
Preşedintele ucrainean Volodimir Zelenski l-a descris marţi pe şeful statului rus Vladimir Putin drept o "fiară bolnavă şi cinică", după ce şeful Kremlinului a acuzat din nou Ucraina că se află într-un fel sau altul în spatele atacului de vineri seară asupra unei săli de concerte din Moscova, în ciuda faptului că atentatul soldat cu aproape 140 de morţi a fost revendicat de gruparea teroristă Stat Islamic (SI), informează EFE.
"Putin a vorbit din nou pentru sine astăzi, lucru care a fost retransmis la televizor. Încă o dată, a dat vina pe Ucraina. Fiară bolnavă şi cinică", a comentat Zelenski în discursul său tradiţional nocturn publicat pe reţeaua de socializare X.
Potrivit preşedintelui ucrainean, în mintea lui Putin "toţi sunt terorişti, în afară de el, deşi alimentează teroarea de două decenii".
"Putin este cea mai mare vitrină pentru teroare. El şi serviciile sale speciale. Când va dispărea, la fel se va întâmpla şi cu cererea de teroare şi violenţă (...)", a subliniat el.
UPDATE 10:26 - Negocierile de pace din Ucraina fără Rusia vor eşua, afirmă purtătorul de cuvânt al Kremlinului
Orice summit internaţional de pace referitor la Ucraina care ar exclude Rusia este pur şi simplu "absurd" şi va eşua, a declarat purtătorul de cuvânt al Kremlinului, Dmitri Peskov, într-un interviu publicat marţi, relatează Reuters.
Peskov a mai declarat pentru Argumenty I Fakty că Rusia îşi continuă războiul de doi ani împotriva Ucrainei pentru a se proteja de Occident.
"Poate fi rezolvată problema ucraineană fără participarea Rusiei? Răspunsul este clar - nu se poate", a declarat Peskov în interviul realizat joia trecută, cu o zi înainte de atacul armat de la sala de concerte din afara Moscovei.
"Pentru că Ucraina a fost transformată într-un instrument în mâinile Occidentului colectiv, cu ajutorul căruia intenţionează, aşa li se pare, să pună mai multă presiune asupra Rusiei, să restrângă Rusia şi să o abandoneze la marginea dezvoltării. Şi, dacă vor reuşi, să o termine", a adăugat el.
UPDATE 8:42 - Situație dificlă pe frontul din Ucraina, în apropierea orașului Ceasiv Iar din estul țării
Armata ucraineană a afirmat luni că se află într-o situaţie dificilă în apropierea oraşului Ceasiv Iar din estul ţării, unde Rusia îşi concentrează ofensiva, transmite AFP.
Moscova a făcut progrese pe front în ultimele luni, sporindu-şi avantajul, deoarece Kievul se confruntă cu o penurie de muniţii furnizate de aliaţii săi occidentali.
"Situaţia cu privire la Ceasiv Iar este dificilă şi tensionată, iar aceasta nu este prima zi" când este cazul, a spus Oleg Kalaşnikov, ofiţer de presă al brigăzii 26 de artilerie ucraineană.
"Astăzi este punctul central al inamicului în operaţiunile sale de asalt. El încearcă să treacă prin apărarea noastră pentru a ajunge la Ceasiv Iar", a adăugat el.
UPDATE 6:52 - Volodimir Zelenski: Rachete balistice au avariat case şi clădirea Academiei de Arte din Kiev. O altă lovitură la Odesa. Harkovul, într-o situaţie deosebit de dificilă / Este extrem de important să avem grijă de cei care au nevoie de sprijin
Preşedintele Ucrainei, Volodimir Zelenski, afirmă în mesajul către popor că luni după-amiază a avut loc o altă lovitură la Odesa, unde oamenii au fost răniţi iar Harkovul se află încă într-o situaţie deosebit de dificilă, dar în fiecare zi alimentarea cu energie a oraşului este restabilită treptat. Liderul ucrainean mai afirmă că rachete balistice au avariat case şi clădirea Academiei de Arte din Kiev. Acum este extrem de important să avem grijă de cei care au nevoie de sprijin, mai arată el.
"Le mulţumesc tuturor celor care lucrează pentru a elimina consecinţele loviturilor ruseşti. Kiev - rachete balistice au avariat astăzi case şi clădirea Academiei de Arte. Toţi răniţii au primit asistenţa necesară. Slavă Domnului, nu erau copii la academie. Debarasarea molozului durează toată ziua", a transmis preşedintele Ucrainei.
Volodimir Zelenski afirmă că la Odesa şi Mikolaiv, în urma atacurilor asupra instalaţiilor electrice, situaţia este complicată, pentru că au fost implicate toate serviciile necesare şi echipele de reparaţii.
"După-amiază, a avut loc o altă lovitură la Odesa - oamenii au fost răniţi. Harkovul se află încă într-o situaţie deosebit de dificilă, dar în fiecare zi alimentarea cu energie a oraşului este restabilită treptat. Sunt recunoscător tuturor celor care lucrează pentru oraş, tuturor celor care se preocupă de oameni şi îi ajută pe alţii", spune liderul ucrainean.
"Acum este extrem de important să avem grijă de cei care au nevoie de sprijin. Şi chiar dacă oamenii se simt inconfortabil să le ceară sprijinul altora, vă rugăm să le acordaţi atenţie şi să îi sprijiniţi voi înşivă, să nu îi lăsaţi pe oameni singuri cu dificultăţile lor. Le mulţumesc tuturor celor care protejează oamenii şi preţuiesc viaţa! Le mulţumesc tuturor celor care sunt alături de Ucraina!", mai spune Zelenki.